Metodické usmernenie
k postupu účtovania majetku v dočasnej správe

Štátne rozpočtové organizácie vedú účtovníctvo v zmysle zákona č. 431/2002 Z. z. o účtovníctve v znení neskorších predpisov a na základe Opatrenia MF SR č. 16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov (ďalej len „Opatrenie“). 
Zákon  č. 278/1993 Z. z. o správe majetku štátu  v § 5 stanovuje, že majetok štátu, ktorý prešiel do vlastníctva štátu podľa osobitných predpisov a ktorý nie je v správe žiadneho správcu, spravuje dočasný správca, ktorým je obvodný úrad v sídle kraja, v ktorom sa  taký majetok nachádza. Majetok v dočasnej správe spravuje dočasný správca, ktorý vedie osobitnú evidenciu, ktorá obsahuje doklad preukazujúci vlastnícke právo štátu, právny dôvod nadobudnutia vlastníctva štátu, ktorým je  najmä  pripadnutie stratených, opustených vecí, rozhodnutie súdu o prepadnutí majetku alebo prepadnutí veci, dedenie na základe rozhodnutia poručiteľa, pripadnutie dedičstva štátu v prípade odúmrte, pripadnutie predmetu nevyzdvihnutej súdnej úschovy štátu. Dočasný správca je povinný s týmto majetkom štátu naložiť bezodkladne podľa § 8  zákona o správe majetku štátu, pričom si môže majetok ponechať, ak ho môže využiť v rámci predmetu svojej činnosti alebo v súvislosti s ním.
O dlhodobom majetku, ku ktorému  má  účtovná jednotka vlastnícke právo alebo právo správy majetku štátu sa v zmysle § 25 citovaného Opatrenia účtuje v účtovej triede 0. Obstaranie dlhodobého hmotného majetku do dočasnej správy sa v zmysle § 26 citovaného Opatrenia účtuje na ťarchu účtu 042 – Obstaranie dlhodobého majetku so súvzťažným zápisom v prospech účtu 384 – Výnosy budúcich období, nakoľko ide o majetok nadobudnutý z prostriedkov od iných subjektov mimo verejnej správy. Účet časového rozlíšenia sa rozpúšťa do výnosov  vo vecnej a časovej súvislosti so zaúčtovaním nákladov, napr. odpisov, zostatkovej ceny a opravnej položky.
Na základe Opatrenia MF SR č. 25755/2007-31, ktorým sa ustanovujú podrobnosti o usporiadaní, označovaní a obsahovom vymedzení položiek individuálnej účtovnej závierky pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov sa obstaranie dlhodobého hmotného majetku vykazuje v riadku 22 „Súvahy“.

Postup účtovania dlhodobého hmotného majetku v dočasnej správe v štátnej rozpočtovej organizácii :

Dlhodobý hmotný majetok odpisovaný
Popis účtovného prípadu	MD	D	
Obstaranie dlhodobého hmotného majetku do dočasnej správy na základe dokladov preukazujúcich vlastnícke právo štátu	042	384	
Zaradenie dlhodobého hmotného majetku do používania	02X	042	
Odpisy dlhodobého hmotného majetku podľa odpisového plánu 	551	08X	
Zúčtovanie výnosov budúcich období do výnosov bežného obdobia vo výške odpisov	384	688	
 
Dlhodobý hmotný majetok neodpisovaný
Popis účtovného prípadu	MD	D	
Obstaranie dlhodobého hmotného majetku do dočasnej správy na základe dokladov preukazujúcich vlastnícke právo štátu	042	384	
Zaradenie dlhodobého hmotného majetku do používania	03X	042	
Zúčtovanie výnosov budúcich období do výnosov bežného obdobia pri vyradení dlhodobého hmotného majetku	384	688